Karstensens skipasmíðastöðin í Danmörku hefur vart undan að smíða uppsjávarskip . Útgerð á eyjunni Whalsay á Hjaltlandseyjum hefur samið um smíði á glæsilegu uppsjávarskipi hjá Karstensens skipasmíðastöðinni í Danmörku . Skipið mun fá nafnið Serene og leysir af hólmi skip með sama nafni sem smíðað var árið 2009 og hefur nú verið selt til Noregs . Hin nýja Serene verður 82 metra löng og 17,2 metra breið með 2.900 rúmmetra sjókælitönkum . Verðið er 230 milljónir danskra króna eða jafnvirði 4,3 milljarða íslenskra . Skipið verður búið hæggengri aðalvél af gerðinni MAN með 4.500 mm skrúfu . Það mun stunda veiðar á makríl og síld með flottrolli . Afhenda á Serene í júní 2018 . Segja má að Karstensens skipasmíðastöðin hafi vart undan í nýsmíðum því fyrir liggja pantanir um tíu uppsjávarskip hjá stöðinni sem afgreiða þarf á næstu þremur árum .